Ons bak saam vir teeparty! | Netwerk24
Ons bak saam vir teeparty!
Deur Anél Potgieter 18 Augustus 2019 00:02
Ek het 'n rukkie gelede saam met die formidabele prof. Elain Vlok, Clover se bestuurder van korporatiewe dienste, gewerk en tog te lekker gebak en -brou (ekke, nie Prof nie) uit die nuwe bakboek Teepartytjie, waarvan sy die skrywer is.
Teepartytjie deur prof. Elain Vlok
Elain vertel: "Die meeste van ons het 'n kosbare herinnering of twee van 'n gunsteling- gebakte eetdingetjie. Of dit nou Ouma se mosbolletjies, tannie Sarie se vetkoek met botter en stroop, of Ma se onverbeterlike melktert is, daar is darem net sekere gebak waarvan 'n mens nooit genoeg kan kry nie. Teepartytjie is 'n keur uit Clover se beste bakresepte van die afgelope 20 jaar, en 'n móét vir alle bakkers! Ek beskou dit as 'n bakbybel.
"Probeer gerus die flatervrye resepte vir brood, skons, muffins, beskuit, terte, soutterte, pasteie, koeke, poedings, soetgoed soos ystervarkies, plaatkoekies, vlaskywe en Florentynse koekies, asook beskuitjies en soutgebak. Lekker bak!"
So deur die gebak en gelag het Elain my aangeraai om die volgende resepte te probeer: die sensasionele grenadellakoek, die dekadente meringue-rollade met sjokolade, karamel en haselneute en die romerige vlaskywe.
Ek gaan nie by als kan uitkom nie, so ek vra vir julle om saam te bak en vir my foto's te stuur.
Teepartytjie het 55 smulresepte vir al daardie lekkernye wat op jou teetafel behoort te pronk as jy wil uithaal en wys. So, sit jou beste stringetjie pêrels aan en trek jou porseleinteepot nader, want te danke aan dié pragtige bakboek, het jy 'n teeparty om te beplan.
1 k (250 ml) volroommelk
4 e (60 ml) grenadellapulp
1 ½ k (375 ml) strooisuiker
2 k + 2 e (530 ml) koekmeel
botter om panne mee te smeer
4 k versiersuiker, gesif
2 e (30 ml) grenadellapulp
Voorverhit die oond tot 180 °C. Verhit die melk en roer die olie en grenadellapulp daarby. Hou eenkant. Klits die eiers met 'n elektriese klitser tot liggeel. Voeg die strooisuiker bietjie vir bietjie by. Klits tot pofferig en liggeel, ongeveer 15 minute. Sif die koekmeel, bakpoeier en sout saam. Roer die meelmengsel en die melkmengsel beurtelings by die eiermengsel en roer tot 'n beslag vorm. Roer die vanieljegeursel by. Smeer twee ronde koekpanne met 'n deursnee van 20 cm goed met botter en voer uit met bakpapier. Verdeel die beslag so gelyk moontlik. Bak vir 25 minute, of tot die toetspen skoon uitkom. Laat 'n bietjie afkoel in die koekpan en keer dan die koeke uit op 'n afkoelrak om heeltemal af te koel.
Verroom die botter met 'n elektriese klitser tot liggeel. Gooi die versiersuiker bietjie vir bietjie by terwyl aanhoudend geklits word. Wanneer die versiersuiker te styf raak, gooi 'n bietjie grenadellapulp by. Voeg ook die vanieljegeursel by. Hou aan met klits tot dit romerig is. Plaas die een koeklaag op 'n koekbord. Smeer die helfte van die versiersel bo-oor. Plaas die volgende koek bo-op en smeer die oorblywende versiersel oor.
Meringue-rollade met sjokolade, karamel en haselneute. Foto:
1 t (5 ml) asyn
4 t (20 ml) water
1 k (250 ml) strooisuiker
1 k (250 ml) room, geklop
100 g sjokoladesmeer
100 g gekoopte karamelsous
1 k (250 ml) haselneute, gerooster en gekap
Voorverhit die oond tot 150 °C. Voer 'n 33 x 23 cm-bakplaat met bakpapier. Meng die mielieblom, vanieljegeursel en asyn. Meng die kakaopoeier en water in 'n aparte bakkie. Plaas die eierwit in 'n groot, skoon en droë mengbak en klits met 'n elektriese klitser tot sagte punte vorm. Voeg 'n klein hoeveelheid van die suiker en mielieblommengsel geleidelik by. Voeg die res van die suiker en mielieblom by tot dit goed gemeng is en die meringue stywe punte vorm. Vou die kakaomengsel versigtig in. Skep die meringue op die bakplaat en versprei eweredig. Bak vir 40 tot 45 minute tot bros aan die buitekant, maar sag binne. Haal uit die oond en bedek losweg met foelie vir 15 minute. Plaas dan versigtig op 'n groot vel waspapier. Laat afkoel vir 15 tot 30 minute en trek dan die waspapier waarop jy dit gebak het, versigtig af.
Smeer die room in 'n enkellaag oor die meringue, maar laat 'n spasie van 2,5 cm aan die kante. Skep die sjokoladesmeer en karamelsous oor die room. Sprinkel die haselneute eweredig oor. Rol die rollade op en bedien in skywe.
1 pakkie (200 g) Cream Crackers
6 e en 1 t (95 ml) mielieblom
3 e (45 ml) vlapoeier
2 k (500 ml) versiersuiker, gesif
2 e (30 ml) warm water
Smeer 'n tertbak van ongeveer 30 x 22 cm met botter. Pak die Cream Crackers in 'n enkellaag op die bodem van die bak, sodat die halveringslyne van die kraakbeskuitjies almal in dieselfde rigting lê.
Verhit die melk en kondensmelk saam in 'n kastrol. Roer van tyd tot tyd. Roer die botter by die melkmengsel. Roer die koekmeel, mielieblom, vlapoeier en sout saam in 'n mengbak. Roer die eiergele by die room tot gemeng. Roer die meelmengsel by die roommengsel totdat dit 'n gladde vlamengsel vorm. Roer die vlamengsel stadig by die warm melkmengsel in die kastrol terwyl jy steeds aanhoudend roer. Laat prut vir twee tot drie minute. Verwyder van die stoofplaat. Roer die vanieljegeursel by die vlamengsel. Klits die eierwitte tot dit sagte punte vorm en vou by die vlamengsel in. Skep die vlamengsel versigtig oor die koekies. Smeer dit gelyk bo-op. Pak nog 'n enkellaag kraakbeskuitjies bo-op die vlamengsel, weer so dat die halveringslyne in dieselfde rigting wys. Laat die vlaskywe eers buite die yskas afkoel en plaas dan in die yskas om te verkoel.
Meng die versiersuiker en water tot 'n gladde pasta en smeer bo-oor die vlaskywe. Sny in skywe en bedien.
Teepartytjie word uitgegee deur Lapa en kos R280. Vyf lesers kan elk 'n eksemplaar wen. SMS die woord "Tee" met jou naam en adres na 34581. Die kompetisie sluit op 23 Augustus 2019.